Malema, Ndlozi weer in hof oor aanrandingsklagDie EFF-leier Julius Malema en die party se woordvoerder, Mbuyiseni Ndlozi, tydens hul verskyning in die Randburg-landdroshof. (Foto: EFF/Twitter) Die leier van die EFF, Julius Malema, en die party se woordvoerder, Mbuyiseni Ndlozi, het Maandag weer vlugtig in die Randburg-landdroshof verskyn waar hulle tereg staan op ŉ aanklag van aanranding. Malema en Ndlozi het in April 2018 by die begrafnis van Winnie Madikizela-Mandela glo ’n senior polisielid in uniform aangerand in ŉ voorval wat op kringtelevisiekameras vasgevang is. Die polisielid het ’n klag by die polisie aanhangig gemaak. Die saak het oënskynlik geen aandag geniet nie tot die burgerregtegroep AfriForum se private vervolgingseenheid in Januarie verlede jaar oor die ondersoek navraag gedoen het. In Julie verlede jaar het AfriForum aangekondig dat hy die hof met ŉ mandamus-aansoek nader om die Nasionale Vervolgingsgesag (NVG) te dwing om ŉ besluit oor die vervolging van die twee te neem. Malema buite die hof nadat die verrigtinge uitgestel is. (Foto: EFF/Twitter) Die NVG het na volgehoue druk herbesin oor sy aanvanklike weiering om te vervolg en wel vervolging ingestel. Die twee voer aan die betrokke polisielid het probeer keer dat hulle toegang verkry tot die voormalige apartheidstryder “se laaste rusplek”. Die saak teen hulle is tot 13 Oktober vir verhoor uitgestel.